Ravnateljica Opće bolnice Pula Irena Hrstić potvrdila je za Glas Istre da su otklonjene sve sumnje i da se kod pacijentice iz Kine ne radi o koronavirusu.

Pokazali su to opsežni pregledi koji su poduzeti jučer i danas.

Podsjetimo, turistkinja iz Kine duže je vrijeme u Europi, a posljednjih dana boravi u Hrvatskoj. Jučer je iz Rijeke krenula put Rovinja, ali kako je imala respiratornih i ostalih poteškoća, koje podsjećaju na simptome koronavirusa, završila je u Općoj bolnici Pula na pregledu.

Virus, koji može biti smrtonosan, kao što je poznato, krenuo je iz Kine i najveći broj zaraženih su Kinezi.

Danas je održana konferencija za novinare na kojoj je rečeno da Kineskinja boluje od "običnih respiratornih problema". Ona je i dalje u bolnici, ali ne zato što za to postoji potreba, nego je zbog svega ovoga ostala bez smještaja pa su ona i otac za sada smješteni u bolnicu.

Istaknuto je i da je pulska bolnica potpuno spremna za slučaj da se koronavirus doista pojavi te da nema mjesta panici.